Smernica č. 60/2017
 ktorou sa upravuje postup pri udeľovaní a odnímaní čestných názvov školám  a školským zariadeniam
Gestorský útvar: sekcia regionálneho školstva, tel.: 59374862 ev. č.: 2017/13157:4-10A0
Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade s § 14 ods. 1 a ods. 6 písm. o) zákona č. 596/2003 Z. z.       o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon“) vydáva túto smernicu:
Čl. 1	
Úvodné ustanovenia
(1)	Táto smernica upravuje postup pri udeľovaní a odnímaní čestných názvov školám a školským zariadeniam (ďalej len „škola“).
(2)	Návrh na udelenie čestného názvu škole (ďalej len „návrh“) a podnet na odňatie čestného názvu škole (ďalej len „podnet“) posudzuje Komisia pre udeľovanie a odnímanie čestných názvov školám a školským zariadeniam (ďalej len „komisia“).
(3)	V čestnom názve sa uvádza plné meno a priezvisko významnej osobnosti, ktorá má priamy vzťah ku škole alebo plný názov významnej historickej udalosti v súlade s osobitným predpisom.)
Čl. 2	                                                                                                               Návrh
(1)	Návrh môže predložiť škola, ktorá na základe zistení a hodnotení komplexnej školskej inšpekcie dlhodobo dosahuje v oblasti výchovy a vzdelávania nadpriemerné výsledky.
(2)	Návrh predkladá riaditeľ školy každoročne do 31. marca zriaďovateľovi školy.
(3)	Návrh predložený riaditeľom školy obsahuje
a)	názov, adresu, telefonický kontakt a e-mailový kontakt zriaďovateľa školy,
b)	meno a priezvisko štatutárneho zástupcu zriaďovateľa školy,
c)	názov, adresu, telefonický kontakt a e-mailový kontakt školy, ktorá žiada         o udelenie čestného názvu,
d)	titul, meno a priezvisko riaditeľa školy,
e)	charakteristiku školy a jej histórie,
f)	výsledky výchovno-vzdelávacej činnosti školy,
g)	návrh znenia čestného názvu,
h)	odôvodnenie návrhu,
i)	vyjadrenie Štátnej školskej inšpekcie k výsledkom školy dosahovaným v oblasti výchovy a vzdelávania,
j)	vyjadrenie právneho nástupcu osobnosti, ak čestný názov má tvoriť meno       a priezvisko tejto významnej osobnosti, ktorá má priamy vzťah ku škole, alebo vyhlásenie o tom, že táto osobnosť nemá právneho nástupcu, 
k)	dátum a podpis riaditeľa školy a odtlačok pečiatky školy.
(4)	Ak návrh neobsahuje náležitosti podľa odseku 3, zriaďovateľ vyzve riaditeľa školy na doplnenie alebo opravu návrhu.
(5)	Návrh sa považuje za predložený dňom predloženia úplného návrhu zriaďovateľovi školy.
Čl. 3	
Postup po predložení návrhu
(1)	Zriaďovateľ k návrhu vypracuje stanovisko a spolu s návrhom ho predloží okresnému úradu v sídle kraja do desiatich pracovných dní odo dňa predloženia úplného návrhu riaditeľom školy. 
(2)	Okresný úrad v sídle kraja k návrhu vypracuje stanovisko a spolu s návrhom a stanoviskom zriaďovateľa ho predloží ministerstvu do desiatich pracovných dní   odo dňa, kedy mu bol návrh doručený.
(3)	Ministerstvo návrh so stanoviskom zriaďovateľa a okresného úradu v sídle kraja predloží na posúdenie komisii za účelom rozhodnutia o udelení alebo neudelení čestného názvu.
Čl. 4	
Odňatie čestného názvu
(1)	Komisia navrhne ministerstvu odňať čestný názov školy, ak boli v škole zistené závažné nedostatky podľa § 13 ods. 15 alebo ods. 16 zákona alebo ak škola hanobí čestný názov.
(2)	Podnet spolu s odôvodnením podáva komisii člen komisie, Štátna školská inšpekcia, okresný úrad v sídle kraja alebo zriaďovateľ školy.
(3)	Ministerstvo vyzve školu, voči ktorej bol podaný podnet podľa odseku 2, aby sa k nemu písomne vyjadrila do desiatich pracovných dní odo dňa, kedy škole výzva na vyjadrenie k podnetu bola doručená.
(4)	Ak podmienky na odňatie čestného názvu podľa odseku 1 boli splnené, ministerstvo odníme škole čestný názov a o tejto skutočnosti bezodkladne informuje školu, ktorej čestný názov odníma, jej zriaďovateľa a príslušný okresný úrad v sídle kraja.
Čl. 5	                                                                                                             Účinnosť
Táto smernica nadobúda účinnosť 15. deň po vyhlásení oznámenia o jej vydaní vo Vestníku vlády Slovenskej republiky.
minister

Obsah
Smernica č. 60/2017  ktorou sa upravuje postup pri udeľovaní a odnímaní čestných názvov školám  a školským zariadeniam
Čl. 1	Úvodné ustanovenia
Čl. 2	Návrh
Čl. 3	Postup po predložení návrhu
Čl. 5	Účinnosť
Obsah